10 ประเด็นบรรษัทภิบาลที่กรรมการต้องรู้ (ตอนที่ 3)
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
21 ส.ค. 2554

....ยุทธ วรฉัตรธาร
บทความนี้จะนำเสนอเป็นตอนสุดท้ายที่พูดถึงประเด็นบรรษัทภิบาลที่กรรมการต้องรู้ ซึ่งจากสองบทความที่ผ่านมาได้พูดถึงประเด็นบรรษัทภิบาลที่กรรมการต้องรู้ไปแล้ว 7 ประเด็น ฉบับนี้จะเป็น 3 ประเด็นสุดท้าย โดยจะเริ่มที่ประเด็นที่ 8 คือ
8.สรรหา พัฒนา และรักษาผู้จัดการที่มีความสามารถ
หน้าที่หลักประการหนึ่งของคณะกรรมการ คือ การสรรหาผู้บริหารระดับสูงสุด (Chief Executive Officer หรือ CEO) ที่มีความสามารถและซื่อสัตย์สุจริต คือ ทั้งเก่งและดี นอกจากนี้ต้องสอดส่องดูว่าผู้บริหารสายงานหลักๆ มีความรู้ ความสามารถ และประสบการณ์ที่ใช้ได้ โดยเฉพาะหากอำนาจการสรรหามือรองๆ อยู่ที่ CEO กลุ่มผู้บริหารเหล่านี้ต้องเข้าใจการสร้างคุณค่าธุรกิจจากกลยุทธ์ธุรกิจขององค์กร ในภาวะที่มีการแย่งชิงผู้บริหารที่มีความสามารถสูง คณะกรรมการต้องกำกับดูแลให้มียุทธวิธีรักษาบุคลากรที่สำคัญ การวางแผนเรื่องกำลังคนและผู้บริหารสืบทอด
9.ความโปร่งใสในการจ่ายค่าตอบแทนผู้บริหาร
คณะกรรมการโดยคณะกรรมการกำหนดค่าตอบแทนต้องมั่นใจ นโยบายและหลักปฏิบัติการจ่ายค่าตอบแทนแก่ผู้บริหารมีความเหมาะสม ชัดเจนและโปร่งใส มีคำอธิบายในรายงานการจ่ายค่าตอบแทน การจ่ายค่าตอบแทนควรมีความเชื่อมโยงกับผลการดำเนินงาน มีการกำหนดตัวชี้วัดที่เป็นตัวเงินในการจ่ายค่าตอบแทนกลุ่มผู้บริหารหลักเป็นรายคน การพิจารณาค่าตอบแทนต้องครอบคลุมไปถึงโครงการจ่ายค่าตอบแทนระยะยาวในอนาคตที่สามารถอธิบายถึงความสมเหตุสมผลต่อผู้ถือหุ้นและบุคคลผู้เกี่ยวข้องในแวดวงธุรกิจได้
10.ให้ความสำคัญและจริงจังต่อการกำกับดูแลของคณะกรรมการหรือนโยบายขององค์กรมากขึ้น
นโยบายการกำกับดูแลที่กำหนดโดยคณะกรรมการต้องสอดคล้องกับวัตถุประสงค์และกลยุทธ์ธุรกิจ ต้องมีการทบทวนนโยบายสม่ำเสมอ เรื่องที่ต้องให้ความสำคัญ ได้แก่ การซื้อขายหุ้นของกรรมการ การเปิดเผยข้อมูลการถือครองหุ้น หลักปฏิบัติที่ดีต่างๆ ของคณะกรรมการ ควรมีการประเมินผลการปฏิบัติงานของคณะกรรมการ ตลอดจนเรื่องราวหรือประเด็นต่างๆ ที่ต้องปรับปรุงแก้ไข
ทั้งหมดข้างต้นคือ 10 ประเด็นสำคัญของบรรษัทภิบาลที่คณะกรรมการควรใช้เป็นเครื่องมือประเมินและทบทวนบทบาทหน้าที่ ซึ่งอาจจะต้องเปลี่ยนจุดมุ่งเน้นใหม่ (Focus) โดยเฉพาะในยุคของความผันผวนทั้งทางการเงินและเศรษฐกิจ แต่จะต้องพิจารณาปรับปรุงเปลี่ยนแปลงในประเด็นที่มีความต้องการและสอดคล้องกับสภาพการณ์ของแต่ละองค์กร
พิจารณาจากเนื้อหาทั้งหมดข้างต้น เห็นได้อย่างชัดเจนว่า นับวันความคาดหวังจากบทบาทหน้าที่และความรับผิดชอบของคณะกรรมการต่อการสร้างมูลค่าให้กิจการ การป้องกันความเสียหาย และการสร้างความยั่งยืนมีมากขึ้นและมากขึ้น ที่จะต้องตระหนักและไตร่ตรองคู่กันไปกับ 10 ประเด็นข้างต้นก็คือ อย่ากำหนดบทบาทหน้าที่รับผิดชอบจนเกินขอบเขตของการกำกับดูแลล้ำไปถึงการบริหารจัดการ ซึ่งเป็นหน้าที่ของฝ่ายบริหาร และต้องคำนึงถึงการจ่ายค่าตอบแทนคณะกรรมการที่ควรมีความเหมาะสมกับการทำหน้าที่และความรับผิดชอบด้วย เพราะหลายปีที่ผ่านมา หน้าที่ความรับผิดชอบของคณะกรรมการเปลี่ยนแปลงไปมาก และจะมีภาระหน้าที่ บทบาท และความรับผิดชอบมากขึ้นแน่นอนในภายภาคหน้า
สุดท้ายต้องขอขอบพระคุณทาง KPMG ที่นอกจากจะถ่ายทอดผลสำรวจและคำแนะนำที่มีคุณค่ายิ่งแล้ว ยังอนุญาตให้สรุปเผยแพร่ให้แก่ผู้สนใจที่จะนำไปใช้เป็นประโยชน์ โดยเฉพาะผู้ที่ต้องปฏิบัติหน้าที่ในฐานะกรรมการบริษัท